אליהו ראם

הרב אליהו רָאם (מבוטא: רוֹם; ה'תרל"ב, 1872 - ליל שבת ז' בסיוון ה'תשי"ט, 12 ביוני 1959) היה רב ודיין, ממייסדי מערכת הכשרות של בית הדין האשכנזי בירושלים בראשית המאה ה-20, ובסוף ימיו ראב"ד בית דין צדק אשכנזים פרושים בירושלים.

קורות חיים
נולד בבירז', ליטא לרב שלמה ראם. אחיו הגדול היה הרב יונה ראם. בילדותו (1884) עלתה המשפחה לארץ ישראל והשתקעה בירושלים. הוא למד בישיבת עץ חיים ועם הקמת ישיבת תורת חיים עבר ללמוד בה. הוא היה תלמידו של רבי שמואל סלנט וקיבל תורה גם מפי רבי משה יהושע יהודה לייב דיסקין "הרב מבריסק".

בראשית המאה ה-20 הצטרף לצוות השחיטה שע"י בית הדין האשכנזי הירושלמי, ובשנת ה'תרפ"ז, 1927, התמנה כראש השוחטים ומורה ההוראה של בית המטבחיים הירושלמי. לאחר פטירת אחיו הגדול, הרב יונה ראם, התמנה במקומו כחבר "בית הדין לכל מקהלות האשכנזים בירושלים" ששכן בחורבת רבי יהודה החסיד, ובמקביל שימש כרב ומו"צ שכונת כרם (אין לבלבל עם שכונת "כרם אברהם" הסמוכה לה) בירושלים, תפקיד אותו ממלאים צאצאיו עד עצם היום הזה.

בשנת ה'תשי"ח, 1958, התמנה כמחליפו של הרב צבי פסח פרנק בראשות "בית דין צדק אשכנזים פרושים בירושלים". הוא נפטר במוצאי חג השבועות, ליל שבת ז' בסיוון ה'תשי"ט, 12 ביוני 1959 ונקבר בחלקת הרבנים בהר המנוחות בירושלים.

לקריאה נוספת
 דוד זריצקי, ירושלים באבלה, נדפס בשנית בתוך ספרו: זכרונם לברכה: גאוני הדורות ואישי סגולה, עמ' 111–113

קישורים חיצוניים
 
 הרב שבתי דוב רוזנטל, תועפות ראם: תולדות חייו ופעולותיו של ... רבי אליהו ראם זצ"ל ראב"ד ירושלים, מכון הרב פרנק, ירושלים תשס"ו
 'הרבנית ר. ראם ע"ה', שערים, 30 ביולי 1958, עמ' 4
 'הגאון רבי א. ראם זצ"ל', שערים, 14 ביוני 1959, עמ' 1
 הרב יעקב מן רקובסקי, 'הרב ר' אליהו ראם ז"ל - שלושים לפטירתו', הצופה, 14 ביולי 1959, עמ' 3
 הרב ירמיהו רלבג, 'הגאון רבי אליהו ראם זצ"ל - שנה לפטירתו', שערים, 2 ביוני 1960, עמ' 3
 הרב ש. דביר, 'דמות תורנית גדולה', שערים, 2 ביוני 1960, עמ' 3

הערות שוליים

יהודים ליטאים
אנשי העלייה הראשונה
בוגרי ישיבת עץ חיים
בוגרי ישיבת תורת חיים
רבנים ביישוב
דייני בית דין צדק אשכנזים פרושים
יהודים הקבורים בהר המנוחות
ישראלים שנולדו ב-1872
ישראלים שנפטרו ב-1959